རིག་གནས་ཀྱི་ནང་ན་ཤེས་རིག་ཡོད།རིག་གནས་ཀྱི་ནང་ན་ཆོས་ལུགས་ཡོད།རིག་གནས་ཀྱི་ནང་ན་རྒྱུ་རྩལ་ཡོད།རིག་གནས་ཀྱི་ནང་ན་ཁྲིམས་ལུགས་ཡོད་ཐ་ན་ཡུལ་སྲོལ་གོམས་གཤིས་ཀྱང་རིག་གནས་ཡིན་ཟེར་ནས་བཤད་ཚུལ་དེ་འདྲ་མང་པོ་ཞིག་རེད།ཡིན་ནའང་བོད་ཀྱི་མཚན་ཉིད་རིག་པས་མཚན་ཉིད་འཇོག་ཚུལ་གྱི་དབང་དུ་བྱས་ན་རིག་གནས་ལ་ཇི་འདྲ་ཟེར་དགོས་སམ་ཟེར་ན།རང་གི་བསམ་ཚུལ་གྱི་དབང་དུ་བྱས་ན་སྔོན་མར་དར་ལག་ནས་དགེ་རྒན་རྣམས་འཚོག་པའི་སྐབས་སུའང་བཤད་ཡོད།རིག་གནས་ཀྱི་ངོ་བོ་དེ་ནི་འགྲོ་བ་མིའི་རིགས་ཀྱིས་བསྐྲུན་པའི་རང་གི་འདོད་པ་སྒྲུབ་བྱེད་ཀྱི་ཐབས་སམ་ཐབས་ལས་བྱུང་བའི་ཤེས་བྱ་དེ་རིག་གནས་ཟེར་དགོས་ས་རེད་བསམ་བྱུང་།དེ་ཟེར་དགོས་བྱེད་ཅི་རེད་ཟེར་ན།དང་པོ་འགྲོ་བ་མིའི་རིགས་ཀྱིས་བསྐྲུན་པའི་ཟེར་རེད།འཛམ་བུ་གླིང་འདི་ན་ཡོད་པའི་རིག་གནས་གང་དང་གང་ཞིག་ཡིན་ནའང་མིའི་རིགས་ཀྱིས་བསྐྲུན་པ་ཤ་སྟག་རེད།མིས་བསྐྲུན་པ་རེད་མ་གཏོགས་པ་ལྷ་ཡི་བསྐྲུན་ཟེར་བ་འདྲ་བཤད་སྲོལ་མང་པོ་ཡོད་རེད་དེ།ངོ་མའི་རིག་གནས་འདི་ཚོ་མིས་བསྐྲུན་པ་ཞིག་མ་གཏོགས་གཞན་པ་ཡོད་ཀྱི་མ་རེད།ཆོས་ལུགས་འདྲ་ཞིག་མཚོན་པ་ཡིན་ནའང་ནང་པ་སངས་རྒྱས་པའི་ཆོས་ལུགས་ཡིན་ན་སངས་རྒྱས་ཤཱཀྱ་ཐུབ་པ་མི་རེད་ཁོང་གིས་བསྐྲུན་པ་རེད།དེ་འདྲ་བ་ཞིག་ལ་རིག་གནས་གང་དང་གང་ཞིག་ཡིན་ན་ཐམས་ཅད་པོ་མིས་བསྐྲུན་པ་མ་གཏོགས་མི་འདུགདེས་ན་འགྲོ་བ་མིའི་རིགས་ཀྱིས་བསྐྲུན་པ་ཟེར།ཆ་རྐྱེན་གཅིག་རེད།གཉིས་པ་དེ་ནི་རང་གི་འདོད་པ་བསྒྲུབ་པའི་ཕྱིར་དུ་ཟེར།མིའི་རིགས་ཀྱི་འདོད་པ་བསྒྲུབ་པའི་ཕྱིར་དུ་ཟེར་རྒྱུ་དེ་རང་གི་འཚོ་བ་ཇེ་བཟང་ལ་བཏང་བའི་ངེས་པ་ཅི་ཡང་ཡོད་མ་རེད།